Рәсәй империяһында, артабан совет осоронда административ берәмектәрҙең исемдәре йыш алмашынып торғанға күрә, Яковлевка ауылы ла, башҡа ауылдар кеүек, төрлө буйһоноуҙа булһа, 1918—1919 йылдың 20 мартына тиклем — Бәләкәй Башҡортостандың Бөрйән-Түңгәүер кантоны Ирекле улусының Яковлевка ауыл комитеты үҙәге. Башҡорт АССР-ы иғлан ителгәндән һуң 1919 йылдың 20 мартынан 1921 йылға тиклем — Автономиялы Совет Башҡорт Республикаһы Бөрйән-Түңгәүер кантоны Ирекле улусының Яковлевка ауыл комитеты үҙәге. 1920—1921 йылдарҙа утар халҡының башҡорт баш күтәреүселәре башлығы Хажиәхмәт Унасовты эҙәрлекләү буйынса артыҡ әүҙемлеге арҡаһында аҫаба башҡорттар менән үҙ-ара мөнәсәбәттәр киҫкенләшә һәм Иҫке Яковлевка халҡы утарҙы ташлап китергә мәжбүр була.